பொட்டாசியம் புளோரோசிலிக்கேட்டு

பொட்டாசியம் புளோரோசிலிக்கேட்டு (Potassium fluorosilicate) என்பது K2[SiF6] என்ற மூலக்கூற்று வாய்ப்பாட்டால் அடையாளப்படுத்தப்படும் ஒரு கனிம வேதியியல் சேர்மமாகும். பொட்டாசியம் அறுபுளோரோமாங்கனேட்டு(IV) (K2[MnF6], Mn4+ உடன்) கலப்படம் செய்யப்படும்போது, ​​இது ஒரு குறுகிய பட்டை சிவப்பு நிறத்தை உருவாக்கும் ஒளிரும் பொருளாக  உருவாகிறது. பெரும்பாலும் பி.எசு.எப் அல்லது கே.எசு.எப் என சுருக்கமாக அழைக்கப்படுகிறது. மேலும் ஒளியுமிழும் டையோடு விளக்குகள் மற்றும் காட்சிகளில் பயன்பாடு காரணமாக இது பொருளாதார முக்கியத்துவம் வாய்ந்ததாக உள்ளது.

இயற்கைத் தோற்றம்
இயற்கையாகவே இயரேடைட்டு என்ற கனிமமாக, இத்தாலியின் சிசிலிப் பகுதியில் உள்ள ஏயோலியன் தீவுகளில் காணப்படுகிறது. இதே தீவுகளில் உள்ள எரிமலைப் புகைத்துளைகளின் விளிம்பில், டெமார்டினைட்டு எனப்படும் ஓர் அறுகோண வடிவ கனிமமும் கண்டறியப்பட்டுள்ளது..

ஆலிசோண்ட்ரியா மூரேய் என்ற கடல் பஞ்சு, பொட்டாசியம் புளோரோசிலிக்கேட்டு என்ற பொருளால் ஆன ஒரு கட்டமைப்பை உருவாக்குகிறது.

கட்டமைப்பு
உலோக்லின் (1984) பகுப்பாய்வின்படி, இது Fm3m என்ற இடக்குழுவைக் கொண்டுள்ளது. மேலும் 295 கெல்வின் வெப்பநிலையில் இதன் அளவுருக்கள் a0 = 0.8134 நானோமீட்டர் மற்றும் V = 0.538.2 நானோமீட்டர்³ ஆகும். Si-F பிணைப்பு நீளம் 0.1683 நானோமீட்டர் ஆகும். உயர் வெப்பநிலை மற்றும் அழுத்தங்களில் பீட்டா மற்றும் காமா கட்டங்கள் காணப்படுகின்றன.

பயன்பாடுகள்
பொட்டாசியம் புளோரோசிலிக்கேட்டு, பீங்கான் உற்பத்தி, மரக்கட்டைகளைப் பாதுகாத்தல், அலுமினியம் மற்றும் மக்னீசியம் உருக்குதல், மற்றும் ஒளியியல் கண்ணாடி தயாரிப்பு போன்ற துறைகளில் பயன்பாடுகளைக் கொண்டுள்ளது.

சிவப்பு பாசுபர்
பொட்டாசியம் அறுபுளோரோமாங்கனேட்டு(IV) (K2[MnF6]) உடன் கலக்கப்படும்போது, ​​சுமார் 630 நானோமீட்டர் அலைநீளத்தில் ஒளியை உமிழும் ஒரு குறுகிய பட்டை சிவப்பு பாசுபர் உருவாகிறது. நீல நிற ஒளியை உமிழும் ஒளியுமிழும் டையோடுடன், மஞ்சள் நிற சீரியம் கலக்கப்பட்ட இட்ரியம் அலுமினியம் கார்னெட்டு பாசுபரை , Y3Al5O12:Ce3+ சேர்த்துப் பயன்படுத்தும் வெள்ளை ஒளியுமிழும் டையோடுகளின் வெள்ளை ஒளியின் தரத்தை மேம்படுத்துவதில் இந்த பொருள் பயன்பாடு கொண்டுள்ளது.

இந்த பாசுபரைத் தயாரிப்பதற்கான வழிமுறைகளில் சக-படிகமயமாக்கல், சக-வீழ்படிவாக்கல்  ஆகிய முறைகள் அடங்கும். உதாரணமாக, பொட்டாசியம் புளோரைடுடன் கூடிய (40%) ஐதரோபுளோரிக் அமிலத்தில் உள்ள K2[MnF6] சேர்மத்தை, (40%) ஐதரோபுளோரிக் அமிலத்தில் கரைக்கப்பட்ட SiO2 உடன் கலந்து, சக-வீழ்படிவாக்கல் முறையில் தயாரிக்கலாம்.

 மேலும் காண்க 
 சோடியம் புளோரோசிலிக்கேட்டு

மேற்கோள்கள்

பகுப்பு:பொட்டாசியம் சேர்மங்கள்
பகுப்பு:அறுபுளோரோசிலிக்கேட்டுகள்
பகுப்பு:மினுமினுக்கும் மற்றும் ஒளிரும் பொருட்கள்